b"\n_START_ARTICLE_\nArsenalas\n_START_PARAGRAPH_\nArsenalas (pranc. arsenal, arab. dar assinaah 'dirbtuv\xc4\x97s') \xe2\x80\x93 ginkl\xc5\xb3, amunicijos sand\xc4\x97lis, ginklin\xc4\x97; \xc4\xafmon\xc4\x97, kurioje gaminami ir taisomi ginklai. Arsenalas \xe2\x80\x93 karin\xc4\x97 \xc4\xafstaiga, skirta saugoti, remontuoti, vesti apskaitai ginkluot\xc4\x97s, \xc5\xa1audmen\xc5\xb3 ir amunicijos, i\xc5\xa1duodamos kariuomenei, taip pat \xc4\x8dia vykdoma ginkl\xc5\xb3 surinkimo, kai kuri\xc5\xb3 j\xc5\xb3 atsargini\xc5\xb3 detali\xc5\xb3 gamyba. \xc5\xa0ios \xc4\xafstaigos gali b\xc5\xabti sausumos, j\xc5\xabr\xc5\xb3, artilerijos, in\xc5\xbeineriniai arsenalai.\n_START_SECTION_\nIstorija\n_START_PARAGRAPH_\nPraeityje da\xc5\xbenai arsenalai buvo statomi kaip tvirtov\xc4\x97s ar dideli fortai, turint tiksl\xc4\x85 saugiai laikyti pavojingas med\xc5\xbeiagas, apginti arsenal\xc5\xb3 saugomas vertybes nuo prie\xc5\xa1o u\xc5\xbepuolimo. Iki XIX a. daugumoje valstybi\xc5\xb3 arsenaluose buvo u\xc5\xbesiimama \xc4\xafvairi\xc5\xb3 r\xc5\xab\xc5\xa1i\xc5\xb3 ginkluot\xc4\x97s ir amunicijos gamyba sausumos kariuomenei ir karo laivynui. Juose dirbo tiek karo, tiek civiliai specialistai ir darbininkai. Arsenalai-gamyklos tur\xc4\x97jo savus ginkl\xc5\xb3 ir j\xc5\xb3 gamybos med\xc5\xbeiag\xc5\xb3 (parako ir kt.) sand\xc4\x97lius, specialias ginkl\xc5\xb3 savybi\xc5\xb3 tyrimo laboratorijas._NEWLINE_XX a. ginkluot\xc4\x97s gamyba i\xc5\xa1augo \xc4\xaf atskir\xc4\x85 pramon\xc4\x97s gamybos \xc5\xa1ak\xc4\x85, tod\xc4\x97l i\xc5\xa1kilo b\xc5\xabtinyb\xc4\x97 atskirti ginkl\xc5\xb3 ir amunicijos gamybos ir j\xc5\xb3 ilgalaikio saugojimo vietas. Ry\xc5\xa1ium su tuo arsenalai prarado tur\xc4\x97t\xc4\x85 reik\xc5\xa1m\xc4\x99 ir atlieka vien ginkluot\xc4\x97s sand\xc4\x97liavimo ir saugojimo bazi\xc5\xb3 funkcij\xc4\x85, da\xc5\xbenai juose \xc4\xafsikuria karo istorijos muziejai, kitos \xc4\xafstaigos."